b'\n_START_ARTICLE_\nNikolai Baiterjakov\n_START_PARAGRAPH_\nNikolai Semjonovit\xc5\xa1 Baiterjakov (ven. \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\xa1\xd0\xb5\xd0\xbc\xd1\x91\xd0\xbd\xd0\xbe\xd0\xb2\xd0\xb8\xd1\x87 \xd0\x91\xd0\xb0\xd0\xb9\xd1\x82\xd0\xb5\xd1\x80\xd1\x8f\xd0\xba\xd0\xbe\xd0\xb2; 9. elokuuta 1923 \xe2\x80\x93 1. huhtikuuta 1997) oli udmurttilainen runoilija._NEWLINE_Nikolai Baiterjakov syntyi talonpojan perheeseen Varzi-Jat\xc5\xa1in kyl\xc3\xa4ss\xc3\xa4 Udmurtiassa. H\xc3\xa4n opiskeli Mo\xc5\xbegan opettajaopistossa, ty\xc3\xb6skenteli kolhoosissa ja rautatien rakennusty\xc3\xb6maalla sek\xc3\xa4 osallistui toiseen maailmansotaan. Vuosina 1947\xe2\x80\x931964 h\xc3\xa4n toimi puoluevirkailijana, suoritti I\xc5\xbeevskin puoluekoulun ja Neuvostoliiton kirjailijaliiton kurssit Moskovassa. Kirjailijaliiton j\xc3\xa4seneksi h\xc3\xa4net hyv\xc3\xa4ksyttiin vuonna 1958._NEWLINE_Baiterjakovin ensimm\xc3\xa4iset teokset ilmestyiv\xc3\xa4t vuosina 1939\xe2\x80\x931940. Ensimm\xc3\xa4inen runokokoelma julkaistiin vuonna 1953. Kirjailijan p\xc3\xa4\xc3\xa4teoksia ovat runoelmat Soldatjos ke ko\xc5\xa1ko (\xe2\x80\x9dSotilaat palaavat\xe2\x80\x9d) ja E\xc5\xa1-Terek. Vuonna 1986 h\xc3\xa4nelle my\xc3\xb6nnettiin Udmurtian kansanrunoilijan arvonimi.'